Mikkel Bjørn (DF), 2025-03-13:
Endnu en gang står vi her i Folketinget for at diskutere, hvordan vi skal forholde os til de internationale konventioner.
Og lad os slå fast fra starten: Dansk statsborgerskab er ikke en menneskeret.
Det er en gave, en tillidserklæring, en investering i fremtiden, og denne tillid kan ikke være ubrydelig, når den misbruges af personer, der forråder det samfund, de har fået adgang til.
I dag er vi fanget i en situation, hvor kriminelle bandemedlemmer og voldtægtsforbrydere kan begå de mest bestialske og forfærdelige forbrydelser og alligevel beholde deres danske statsborgerskab.
Det er en konvention, der beskytter de forkerte mennesker på bekostning af lovlydige danske borgere.
Frankrig, Belgien, Storbritannien, Irland, Italien og Spanien har aldrig ratificeret den konvention.
De har ikke oplevet et internationalt boykot; de står stadig stærkt i verdenssamfundet.
Og derfor er det altså ikke et holdbart argument, når regeringen og støttepartierne nægter at tage affære med henvisning til det regelbaserede internationale samfund.
Hvis Frankrig og Storbritannien kan leve uden konventionen, kan vi også i Danmark.
Vi behøver heller ikke at teoretisere over problemet.
For nylig fik seks fynske bandemedlemmer fra to stridende udenlandske bandegrupperinger lov at beholde deres danske statsborgerskab.
Knivoverfald, grov vold og organiseret kriminalitet var ikke nok til at tage statsborgerskabet fra dem.
Det er og bliver grotesk.
Og hvad med voldtægtsforbryderen, der har 11 domme bag sig, herunder for grove overfaldsvoldtægter mod unge piger?
Ham kan vi heller ikke smide ud, fordi vi er bundet af konventionerne.
Og hvad med den 42-årige mand, der for nylig blev dømt til 3½ års fængsel for voldtægt af en blot 9-årig pige?
Også han får lov at beholde sit danske statsborgerskab, fordi konventionerne står over den danske befolknings tryghed.
Her må vi spørge regeringen: Hvor mange flere ofre skal der til?
Hvor mange flere familier skal se deres døtre, søstre og mødre få deres liv ødelagt, før vi tør tage den nødvendige beslutning?
I Dansk Folkeparti er vores holdning klar: Vi skal ud af statsborgerretskonventionen, og vi skal også tage forbehold om nødvendigt for den europæiske menneskerettighedskonventions artikel 8, så retten til familieliv ikke står i vejen for udvisning af kriminelle udlændinge.
Og vi skal tage kontrollen tilbage over, hvem der får og hvem der fortjener at miste deres danske statsborgerskab.
Vi skal ikke vente 2 år på en udredning.
Vi kender allerede konsekvenserne af konventionerne, vi kender allerede ofrene, vi kender allerede de utilstrækkelige løsninger, som regeringen vil forsøge at lappe på problemet med.
Man kunne nævne konventionsambassadøren.
Så herfra skal der lyde en klar opfordring: Folketinget bør tage ansvar, vi bør handle nu, vi bør melde os ud af den internationale konventionelle spændetrøje og tage vores nationale suverænitet tilbage.
Danmark skal bestemme over sin egen statsborgerskabspolitik, vi skal selv kunne beskytte vores borgere, og Danmark skal ikke længere være et gidsel i et juridisk system, der skader vores land mere, end det gavner.
Vi har set nok ofre, vi har set nok forbryderne slippe for konsekvenserne af deres handlinger.
Nu er tiden inde til at handle.
Tak for ordet.